Prezidentka podmienečne zmiernila trest odňatia slobody mužovi, ktorý bol odsúdený na 10 rokov za prechovávanie marihuany 

 
Prezidentka Slovenskej republiky Zuzana Čaputová udelila 23. júla 2021 podmienečnú milosť 56-ročnému mužovi J. Š., ktorý bol súdom právoplatne odsúdený za zaobstaranie                                     a prechovávanie marihuany na trest odňatia slobody vo výmere 10 rokov. 
 
Hlava štátu pri posudzovaní žiadosti o milosť zohľadnila okrem právnych aspektov najmä mimoriadne okolnosti prípadu, a tiež skutočnosť, že odsúdený s návykovou látkou neobchodoval. V súčasnosti nie je trestne stíhaný a okrem posudzovaného odsúdenia  viedol na Slovensku bezúhonný život, riadne pracoval a staral sa o svoju rodinu.  

Podstata skutku spočívala podľa rozhodnutia súdu v tom, že vo vinohrade, ktorý mu patril, umožnil synovi ako hlavnému páchateľovi, aby zasadil 8 kusov sadeníc marihuany, pričom sám zasadil medzi vinič 2 rastliny. Hodnotenia z ústavu na výkon trestu odňatia slobody sú veľmi kladné, riziko recidívy je u odsúdeného minimálne a resocializačná prognóza je priaznivá.    
 
Prezidentka Slovenskej republiky sa plne stotožňuje s myšlienkou, že drogovú trestnú činnosť je potrebné prísne postihovať. V uvedenom prípade však 10-ročný trest odňatia slobody možno považovať vzhľadom na okolnosti prípadu, osobu odsúdeného, mieru jeho zavinenia a spoločenskú nebezpečnosť konania za neprimerane prísny, a to aj v kontexte práve prebiehajúcej celospoločenskej diskusie týkajúcej sa revízie vysokých trestných sadzieb za užívanie a držanie marihuany.  

[bookmark: _GoBack]Prezidentka Slovenskej republiky odpustila J. Š. z 10-ročného trestu odňatia slobody jeho časť vo výmere 8 rokov pod podmienkou, že odsúdený počas dvoch rokov od jeho prepustenia z výkonu trestu odňatia slobody nespácha úmyselný trestný čin. Doposiaľ vykonal viac ako rok z uloženého trestu odňatia slobody a po zmiernení trestu mu zostáva ešte vykonať približne 11 mesiacov trestu.  

Prezidentka Slovenskej republiky pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 a 475 Trestného poriadku. 
 


